魏了翁
和宇文汉州□□气房楼记诗
房公胸中妙刀尺，翦刻玻璃贮寒碧。
今侯着楼於其上，竹色荷光得良觌。
诗来殷勤问故侯，别日虽赊情转密。
因思当年飞盖游，鸥鹭不惊潜鲤出。
春浓雪絮人影乱，秋老云松半天屹。
苏公二十四桥月，尚爱西湖风月夕。
江山好处余恋嫪，纵不即人人自即。
况今檐撩云与齐，激楚高歌友朋集。
向来寒乞翻自嗤，诗扫黄泥已无迹。
功名老我后加鞭，文字余人先夺席。
欲搜万象供刻画，自有此湖难此笔。
终当为君记斯游，摹写苍颜真六一。